钦定古今图书集成/理学汇编/学行典/第046卷 > 春秋繁露 > 《阳尊阴卑》
## 钦定古今图书集成/理学汇编/学行典/第046卷 > 春秋繁露 > 《阳尊阴卑》

“夫喜怒哀乐之发，与清煖寒暑其实一贯也。喜气为
煖而当春，怒气为清而当秋，乐气为太阳而当夏，哀
气为太阴而当冬，四气者，天与人所同有也，非人所
当畜也，故可节而不可止也。节之而顺，止之而乱，人
生于天，而取化于天，喜气取诸春，乐气取诸夏，怒气
取诸秋，哀气取诸冬，四气之心也。四肢之各有处，如
四时寒暑，不可移若肢体。肢体移易其处，谓之壬人；
寒暑移易其处，谓之败岁；喜怒移易其处，谓之乱世明王正喜以当春，正怒以当秋，正乐以当夏，正哀以
当冬，上下法此以取天之道。春气爱，秋气严，夏气乐，
冬气哀。爱气以生物，严气以成功，乐气以养生，哀气
以丧终天之志也。是故春气煖者，天”之所以爱而生
之；秋气清者，天之所以严而成之；夏气温者，天之所
以乐而养之；冬气寒者，天之所以哀而藏之。春主生，
夏主养，冬主藏，秋主收，生溉其乐以养死，溉其哀以
藏，为人子者也。故四时之比，父子之道，天地之志，君
臣之义也。